เศรษฐกิจไทยตื่น-ความเชื่อมั่นเริ่มฟื้น
คลังเผยเศรษฐกิจไทยเดินหน้า มาตรการกระตุ้นเริ่มออกผล ความเชื่อมั่นเริ่มฟื้นมากขึ้น
29 ก.ย. 2558

คลังเผยเศรษฐกิจไทยเดินหน้า มาตรการกระตุ้นเริ่มออกผล ความเชื่อมั่นเริ่มฟื้นมากขึ้น
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า เศรษฐกิจไทยเดือน ส.ค. 2558 ได้รับผลกระทบเศรษฐกิจโลกชะลอตัว ทำให้การส่งออกหดตัวมาก การบริโภคชะลอตัว การลงทุนภาคเอกชนยังทรงตัว แต่ยังมีด้านการใช้จ่ายภาครัฐและการท่องเที่ยวของไทยเป็นตัวขับเคลื่อนเศรษฐกิจ
นอกจากนี้ ในส่วนของการบริโภคภาคเอกชน เมื่อดูจากการเก็บภาษีมูลเพิ่ม หรือ แวต เดือน ส.ค. ขยายติดลบ 2.4% เป็นแวตการส่งออกขยายตัวติดลบ 5.9% และแวตที่เก็บจากการบริโภคภายในประเทศขยายตัวติดลบ 0.2% 
อย่างไรก็ตาม กรมสรรพากรได้รายงานว่าการบริโภคภายในประเทศ เดือน ก.ย. จะกลับมาขยายตัว ดีขึ้นเป็น 12% เนื่องจากความเชื่อมั่นของผู้บริโภคดีขึ้น จากการออกมาตรการกระตุ้นเศรษฐกิจของรัฐบาล
ขณะการลงทุนขนาดใหญ่เบิกจ่ายได้มากขึ้น เมื่อดูจากการเบิกจ่ายในไตรมาส 2 ของปีงบประมาณ 2558 เบิกจ่ายได้ 6,000 ล้านบาท ไตรมาสสามเบิกจ่ายได้ 8,000 ล้านบาท และไตรมาสสุดท้ายผ่านมาได้ 2 เดือน เบิกจ่ายไปแล้ว 9,000 ล้านบาท แสดงให้เห็นว่าการขับเคลื่อนกระตุ้นเศรษฐกิจระยะปานกลางและยาวเดินได้แล้ว จะไปสอดรับการมาตรการกระตุ้นเศรษฐกิจระยะสั้นที่ออกมาก่อนหน้านี้
ขณะเดียวกันในส่วนของการท่องเที่ยวก็กลับมาขยายตัวได้ดีหลังผ่านเหตุการณ์ระเบิดขยายตัวลดลงเหลือ 7.7% กลับมาขยายตัวได้เพิ่มขึ้นเป็น 28.5% รายได้จากการท่องเที่ยวได้แล้ว 1 ล้านล้านบาท  ขยายตัว 30.4%
ทั้งนี้ สศค. จะมีการปรับประมาณการเศรษฐกิจใหม่ในเดือนหน้า จากเดิมที่คาดว่าจะขยายตัวได้ 3%  โดยเศรษฐกิจไทยครึ่งปีแรกขยายตัวได้ 2.9% หากเศรษฐกิจไทยครึ่งปีหลังขยายตัวได้ 3% คาดว่าทั้งปีเศรษฐกิจก็ยังขยายตัวได้ 3% ตามที่คาดหมายไว้